Il-PN Jappella Sabiex Toħroġ Il-verità Kollha Dwar Il-Proġett Tal-'Power Station'
Il-Partit Nazzjonalista sosnta li l-aħbar li l-familja Gasan qiegħda tfittex li tirtira mill-proġett tal-power station tal- Electrogas tikkonferma l-ħtieġa urġenti li ssir magħrufa l-verità kollha dwar dan il-proġett. Fi stqarrija, il-kelliema Nazzjonalisti Karol Aquilina u Ryan Callus qalu li s-sejħa li l-Partit Nazzjonalista għamel sabiex il-Gvern jippubblika d-dokumenti kollha nkluż il-korrispondenza u l-kuntratti kollha fl-intier tagħhom u mingħajr ebda ċensura dwar il-bini tal -power station tal- Electrogas issa saret aktar urġenti u meħtieġa. Qalu li l-Prim Ministru Robert Abela għandu jaġixxi kontra Joseph Muscat, Keith Schembri u Konrad Mizzi li kienu l-imħuħ wara dan il-proġett li skothom huwa monument tal-korruzzjoni. Bl-istess mod il-kelliema Nazzjonalisti qalu li l-istituzzjonijiet ta' pajjiżna għandhom jiżguraw li dawk li wettqu atti ta' korruzzjoni b'rabta ma' dan il-proġett jiġu investigati u għandhom isibu l-id iebsa tal-ġustizzja fil-konfront tagħhom. Għalhekk appella biex kull min għandu informazzjoni dwar dan il-ftehim fi kliemhom skandluż, jitkellem u jikxef il-ħażin kollu li sar. Huma temmew jgħidu li l-Partit Nazzjonalist lest jgħin b'kull mezz biex il-persuni li jikxfu informazzjoni jingħataw il-protezzjoni kollha meħtieġa fl-interess li toħroġ il-verità.